DA Den Europæiske Unions Tidende CE 88/706

(2004/C 88 E/0728)

SKRIFTLIG FORESPØRGSEL P-0687/04

af Marcelino Oreja Arburúa (PPE-DE) til Kommissionen

(3. marts 2004)

Om: Krænkelse af princippet om frie varebevægelser

Flere mejerivirksomheder i forskellige medlemsstater fremstiller yoghurt i overensstemmelse med deres nationale lovgivninger, i kategorier som yoghurt, der er pasteuriseret efter syrningen, samt varmebehandlet eller langtidsholdbar yoghurt. Visse af disse produkter eksporteres til Portugal og andre vil kunne blive eksporteret dertil fremover. Da medlemsstaternes varer (i dette tilfælde pasteuriseret yoghurt) skal opfylde kravene i det land, de eksporteres til, kræves for eksport til Portugal en ændring i varebetegnelsen fra yoghurt til »mejeridessert«, dvs. en betegnelse af en helt anden art. At et produkt skal betegnes forskelligt på hhv. produktions- og importstadie forårsager i dette tilfælde en pålæggelse af afgifter, som vanskeliggør varens frie bevægelighed: I Spanien er afgiften på yoghurt 5 %, men 19 % for mejeridesserter, som produktet skal betegnes i Portugal, så der indføres en foranstaltning med tilsvarende virkning. Endvidere, og i betragtning af Domstolens faste og omfattende retspraksis på dette felt, jvf. sagerne Cassis de Dijon (De Europæiske Fællesskabers Domstol 120/78 af 20.2.1979), Smanor (De Europæiske Fællesskabers Domstol 298/87 af 14.7.1988), Deserbais (De Europæiske Fællesskabers Domstol 286/86 af 22.9.1988), Procureur du Roi mod Dassonville (De Europæiske Fællesskabers Domstol 8/74 af 11.7.1974), REWE (De Europæiske Fællesskabers Domstol 120/76 af 20.2.1979), Rau (De Europæiske Fællesskabers Domstol 261/81 af 10.11.1982) eller Kommissionens sag mod Tyskland (»Bier«-sagen) (De Europæiske Fællesskabers Domstol 178/84 af 12.3.1987), mener jeg, at der foregår en åbenlys krænkelse af princippet om gensidig anerkendelse af lovgivningen i produktionslandet, idet markedsføringen af importeret yoghurt bliver mere besværlig og kostbar grundet den yderligere udgift til mærkningen og emballage. Endvidere kan forbrugerne forvirres over en så fremmedartet betegnelse som »mejeridessert«, samt over en flersproget etikette med modstridende oplysninger om varens art.

Mener Kommissionen, at Portugal undlader at opfylde en af traktatens forpligtelser samt direktivet om mærkning af levnedsmidler 2000/13/CE (1) i artikel 5 samt betragtning 2, 6, 8 og 14, ved at krænke princippet om frie varebevægelser? I bekræftende fald, hvilke foranstaltninger påtænker Kommissionen at iværksætte?

Svar afgivet på Kommissionens vegne af Franz Fischler

(21. april 2004)

Efter EF-Domstolens retspraksis er de afgørende faktorer for, om de portugisiske mærkningskrav er forenelige med EF-traktatens artikel 28:

— at de nævnte pasteuriserede yoghurters karakteristika ikke afviger væsentligt fra det friske produkts karakteristika, navnlig hvad angår bakteriemængde, og

— at mærkningen er tilstrækkelig til, at forbrugeren får den fornødne information.

Kommissionen er ved at undersøge, om der er behov for at fastsætte regler for yoghurt og yoghurtprodukter, der omfatter de aspekter, som det ærede medlem nævner.

Efter undersøgelsen, som forventes afsluttet inden længe, vil Kommissionen, hvis den finder det relevant og nødvendigt, at der fastsættes yderligere regler, fremsætte et forslag for Europa-Parlamentet og Rådet.

(1) EFT L 109 af 6.5.2000, s. 29.